
Olav Nygard er «dødens og kun dødens sanger», skriver Poul Borum i Poetisk modernisme (1966). En tilsvarende dom felles i Lyrikkboken (1971), der Ivar Havnevik kaller Nygard «dødens dikter». I sitt litteraturhistoriske verk fra 1981 istemmer Willy Dahl: «Det dominerende motivet i diktene hans er fra første stund døden.»

Tor Ulvens forfatterskap er på sin side kjennetegnet av en «gjennomgående dødsbevissthet», ifølge Øystein Rottem i siste bind av Norges litteraturhistorie, utgitt i 1998. «Fra første til siste bok er han en av våre store dødsdiktere», skriver Torunn Borge og Henning Hagerup i sin bok om Ulven, Skjelett og hjerte (1999).

Borge og Hagerup skriver også at Nygard er en dikter Ulven «kan betraktes i relasjon til»: Om enn ulike i «livsfølelse og idiom» har de to til felles en fornemmelse av «dødens permanente nærvær i livet».

Alt dette er sant. Men det er ikke hele sannheten. Denne lille boka legger vekt på noe annet. Den dreier seg ikke om døden, men om livet. Om livsviljen i poesien.

